Document ID: 32008D0910

NEUVOSTON PÄÄTÖS,
tehty 27 päivänä marraskuuta 2008,
Schengenin konsultointiverkoston osien 1 ja 2 muuttamisesta (tekniset eritelmät)
(2008/910/EY)
EUROOPAN UNIONIN NEUVOSTO, joka
ottaa huomioon täytäntöönpanovallan varaamisesta neuvostolle viisumihakemusten käsittelyä koskevien tiettyjen yksityiskohtaisten määräysten ja käytännön menettelytapojen osalta 24 päivänä huhtikuuta 2001 annetun neuvoston asetuksen (EY) N:o 789/2001 (1) ja erityisesti sen 1 artiklan 2 kohdan,
ottaa huomioon Slovenian tasavallan aloitteen,
sekä katsoo seuraavaa:
(1)
Vision-verkosto on perustettu, jotta kumppanivaltioiden keskusviranomaiset voivat neuvotella keskenään ongelmallisten maiden kansalaisten esittämien viisumihakemusten osalta.
(2)
Jotta saadaan aikaan käytännönläheinen menettely ja vältetään Schengenin konsultointiverkoston ylikuormittaminen lähetettäessä suuri määrä virhesanomia jäsenvaltion sanomansiirtosuorittimen tilapäisen käyttökatkon aikana, uudelleenlähetysmenettelyä olisi muutettava.
(3)
Jotta vältetään viisumilajeja koskevien erilaisten koodien epäjohdonmukainen käyttö, mikä voi johtaa vääriin tulkintoihin Schengenin konsultointimenettelyssä, tarvitaan yhteinen toimintatapa niitä tilanteita varten, joissa viisumilajit D + C edellyttävät konsultointimenettelyä.
(4)
Eri jäsenvaltioiden huomautukset huomioon ottaen ja Schengenin konsultointimenettelyn yksinkertaistamiseksi kullekin viisumilajille olisi käytettävä vain yhtä koodia.
(5)
Schengenin konsultointiverkoston teknisiä eritelmiä on päivitettävä sen varmistamiseksi, että nämä muutokset otetaan huomioon.
(6)
Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen eikä päätös sido Tanskaa eikä sitä sovelleta Tanskaan. Koska tämän päätöksen tarkoituksena on Schengenin säännöstön kehittäminen Euroopan yhteisön perustamissopimuksen IV osaston määräysten nojalla, Tanska päättää mainitun pöytäkirjan 5 artiklan mukaisesti kuuden kuukauden kuluessa tämän päätöksen tekemisestä, saattaako se päätöksen osaksi kansallista lainsäädäntöään.
(7)
Islannin ja Norjan osalta tämä päätös merkitsee sellaisten Schengenin säännöstön määräysten kehittämistä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä, viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen tehdyssä sopimuksessa (2) ja jotka kuuluvat mainitun sopimuksen yksityiskohtaisista soveltamissäännöistä tehdyn neuvoston päätöksen 1999/437/EY (3) 1 artiklan A kohdassa tarkoitettuun alaan.
(8)
Sveitsin osalta tällä päätöksellä kehitetään sellaisia Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen tehdyssä sopimuksessa (4) ja jotka kuuluvat neuvoston päätöksen 1999/437/EY 1 artiklan A kohdassa tarkoitettuun alaan, tarkasteltuna yhdessä neuvoston päätöksen 2008/146/EY (5) 3 artiklan kanssa.
(9)
Liechtensteinin osalta tällä päätöksellä kehitetään sellaisia Schengenin säännöstön määräyksiä, joita tarkoitetaan Euroopan unionin, Euroopan yhteisön sekä Sveitsin valaliiton ja Liechtensteinin ruhtinaskunnan välillä allekirjoitetussa pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY 1 artiklan A alakohdassa tarkoitettuun alaan, tarkasteltuna yhdessä pöytäkirjan allekirjoittamisesta Euroopan yhteisön puolesta sekä pöytäkirjan eräiden määräysten väliaikaisesta soveltamisesta 28 päivänä helmikuuta 2008 tehdyn neuvoston päätöksen 2008/261/EY (6) 3 artiklan kanssa.
(10)
Tämä päätös merkitsee sellaisten Schengenin säännöstön määräysten kehittämistä, joihin Yhdistynyt kuningaskunta ei osallistu Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (7) mukaisesti. Yhdistynyt kuningaskunta ei siten osallistu päätöksen tekemiseen eikä päätös sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.
(11)
Tämä päätös merkitsee sellaisten Schengenin säännöstön määräysten kehittämistä, joihin Irlanti ei osallistu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY (8) mukaisesti. Irlanti ei siten osallistu tämän päätöksen tekemiseen eikä päätös sido Irlantia eikä sitä sovelleta Irlantiin.
(12)
Kyproksen osalta tämä päätös on vuoden 2003 liittymisasiakirjan 3 artiklan 2 kohdassa tarkoitettu Schengenin säännöstöä kehittävä tai muuten siihen liittyvä säädös.
(13)
Tämä päätös on vuoden 2005 liittymisasiakirjan 4 artiklan 2 kohdassa tarkoitettu Schengenin säännöstöön perustuva tai muuten siihen liittyvä säädös,
ON TEHNYT TÄMÄN PÄÄTÖKSEN:
1 artikla
Muutetaan Schengenin konsultointiverkoston (tekniset eritelmät) 1 osa liitteessä I esitetyllä tavalla.
2 artikla
Muutetaan Schengenin konsultointiverkoston (tekniset eritelmät) 2 osa liitteessä II esitetyllä tavalla.
3 artikla
Tätä päätöstä sovelletaan 1 päivästä helmikuuta 2009.
4 artikla
Tämä päätös on osoitettu jäsenvaltioille Euroopan yhteisön perustamissopimuksen mukaisesti.
Tehty Brysselissä 27 päivänä marraskuuta 2008.

Labels: 12
11
15